માય ગોડ... શરાબ તો તેણે ય ઢિંચ્યો હતો. ગળા સુધી પીને લંડનની શેરીઓમાં અડબડિયા ખાધા હતા. ચિક્કાર અને બેફામ પાર્ટીઓ કરી હતી, પણ આટલો જલદ શરાબ... અને આ ખડ્ડુસ આદમી આખી બોટલ ઠપકારી જતો હતો! તેણે કંઈક તાજુબી, કંઈક આઘાતથી ક્લાન મૅક્ગ્રેગરની નકશીદાર બોટલ પર હાથ પસવારતા જેમ્સ સામે જોયું. એ જાણે એકલો જ મહેફિલ સજાવીને બેઠો હોય તેમ અન્યમનસ્કપણે વરંડાની બહાર હિલોળાતા વૃક્ષો તરફ તાકી રહ્યો હતો.